Nishtu chiishikaau maak ishpish chii niipuunaanuu anite an ihtaawin Cana kaa ishinihkaatech anite Galilee aschiihch kaa ihtakuhch.
Ekute anite kaa ihtaayich Jesus ukaawiih.
Jesus ekw maak aniyuu uchischinuhamuwaakanh kaye wiyawaau chii wiishaamaakanuuch aniyuu e niipuunaanuyich,
Iskutak maak misiwe kaa chistaakanuuhch an shuuminaapuu,
Jesus chii itikuu ukaawiih,
“Shaash nuuhtepayuuch shuuminaapuuyuu.”
Jesus maak chii iteu,
“Iskweu,
chekwaan wehchi wiihtamuyin an,
taapaa eshkw utihchipayuu an nitipahiikan anit che chischeyimakuyaan awen e aawiyaan.”
Ekw Jesus ukaawiih kaa itaat aniyuu aapachihaakanh,
“Mikw taan che itashumitaakwe eukw aniyuu ihtuutamuwaahkw.”
Chii ihtakunh maak anit kutwaashch asiniiyuu puutaih.
Paahpeyakw maak uyuuh puutaih wiyesh Niishtunuu maak nishtumitanuu minaakan chechii ispihtaakamihch nipii chii ayaaspishaauh.
Jewa iinuuch maak e chishtaapawaachetwaau itaapachihtaauch uyuu nipiiyuu e ihtuutahkwaau taan e itashumikutwaau utayimiheu wiishuwewinawaau.
Ekw Jesus kaa itaat aniyuu aapachihaakanh,
“Saakaschinepitaakw nipii utah uyuuh puutaih.”
Tekash maak chii saakaschinepitaayuuh.
Ekw miin kaa itaat,
“Kwaapahamukw apishiish che ituhtutuwekw an makusheuchimaau.”
Eukun kiipaa kaa ihtiyich.
Chii kuchishtam an makusheuchimaau aniyuu nipiiyuu,
shaash maak shuuminaapuuhch chii itaakamiyuu.
Namui uhchi chischeyihtam taanite kaa uhchipayiyich aniyuu shuuminaapuuyuu.
Anichii maak wii aapachihaakanich aniyuu nipiiyuu kaa kwaapahahkwaau chii chischeyihtamuch wiyawaau taanite kaa uhchipayiyich aniyuu shuuminaapuuyuu.
Ekw an makusheuchimaau kaa wiishaamaat aniyuu uschinaapewaan,
kaa itaat,
“Misiwe awen e makushet,
aniyuu maauch e miywaayich shuuminaapuuyuu niishtam pimipayihtaau,
ekw iskutak e ati miyuhkasuyich aniyuu kaa wiishaamaat,
ekw aniyuu ekaa kaa wiihkaniyich shuuminaapuuyuu pemipayihtaat.
Chiya maak chekwaan wehchi maahchishtai pimipayihtaayin an kaa miywaach shuuminaapuu.”
Ekut maak anit Canahch anite Galilee aschiihch,
niishtam kaa maamishkaach ihtit Jesus,
ekut kaa nuukuniyich uchisteyihtaakusuwin.
Ekut maak kaa uhchi taapweyimikut uchischinuhamuwaakanh.
Ekw Jesus kaye maak ukaawiih ekw maak wiichishaanh kaye aniyuu uchischinuhamuwaakanh chii ituhteuch anite ihtaawiniyuu Capernaum kaa ishinihkaateyich,
ekute anite kaa ihtaatwaau.
Namui mikw naashch mihchetu chiishikaau uhchi ihtaauch anite.